
Autonóm robot megvalósítása és gépi látás alapú algoritmussal való irányítása

A dolgozat eredményeként a gyakorlatban megvalósult egy kereken guruló intelligens mobil robot. Kinematikáját tekintve a robot háromkerekű, amiből kettő differenciál hajtással meghajtott egy pedig szabadon guruló. A megoldás, számos jó tulajdonságának köszönhetően igen elterjedtnek számít napjainkban. A robotot vezérlőt egy ATmega2560 mikrovezérlővel rendelkező Arduino lap alkotja. A struktúra további elemei: szenzor-elektronika, két egyenáramú motor, két akkumulátor, egy szervó motor, egy aktív megvilágítást alkalmazó látórendszer és egy Bluetooth modul. Az érzékelők és a beavatkozók kapcsolatát a vezérlővel, egy saját fejlesztésű illesztőkártya biztosítja. A környezet érzékelését végző látórendszer egy aktív fényforrást és egy mobiltelefonba épített kamerát tartalmaz. A dolgozat bemutatja a robot működési elvét, megépítésének folyamatát és tesztelésének eredményeit.
A rendszer hierarchikus irányítási modellel rendelkezik. A stratégiai szintű irányítás programja egy PC-alapú architektúrán fut. A PC és a robot Bluetooth-on keresztül kommunikál egymással. A PC-n futó alkalmazás és a kommunikáció megvalósítása is saját fejlesztés. A robot két üzemmódban dolgozhat: az első szerint kézi vezérléssel, a második szerint pedig autonóm módon. A két üzemmód megvalósítását független programok végzik. Az első program, a kézi vezérlésű, ahol a felhasználó a PC billentyűzet segítségével irányítja a robotot. Ebben az üzemmódban a robot érzékelői által mért adatokat a PC képes vizuálisan, áttekinthetően megjeleníteni.
A második egy automata irányítással rendelkező program. Ebben az üzemmódban a robotot egy kameraállványra felszerelt mobiltelefon által szolgáltatott kép feldolgozásának eredménye alapján irányítja a PC. A program tartalmaz egy képfeldolgozó modult, mely segítségével valósul meg a számítógépes látás. A modul rendelkezik a gépi látás esetében használatos leggyakoribb képfeldolgozó algoritmusok implementációjával, melyeknek célja a keresett objektum helyzetének megbízható meghatározása. A rendszer a kamera által küldött képek sorát valós időben dolgozza fel az OpenCV könyvtár függvényeinek megfelelő alkalmazásával. A képfeldolgozás eredményétől függően a PC egy saját fejlesztésű protokollon keresztül küldi a stratégiai szint utasításait a robotnak. A taktikai szintű irányításhoz a L. Jones, Anita M. Flynn, Bruce A. Seiger csapata által 1999-ben bemutatott algoritmus módosított változata került alkalmazásra.



